**Оценка на здравословното състояние на организирани детски и ученически колективи на база анализа, предоставен от медицинските специалисти от здравните кабинети на детските заведения и училищата за учебната 2021/2022 г.**

**Анализ на здравословното състояние на децата и учениците в област Добрич**

Изготвянето на анализа е съобразено с Наредба № 8/03.11.2016 г. за профилактичните прегледи и диспансеризацията (Обн. ДВ бр. 92 от 2016 г.).

Профилактичните прегледи за оценка на физическото, психическото развитие и здравословното състояние на децата са извършени по Методика за провеждане на профилактичните прегледи при деца от 0 до 18 години.

Анализът е изготвен за учебната 2021/2022 г., на база данните, подадени от медицинските специалисти от здравните кабинети в детските заведения и училищата. Общият брой на детските градини в област Добрич е 100, а общият брой на училищата е 68. Здравни кабинети, регистрирани като обекти с обществено предназначение са разкрити в 53 детски градини и 58 учебни заведения. Децата и учениците са разделени в 4 възрастови групи: 1-3 г., 3-7 г., 7-14 г., 14-19 г.

**Анализ на здравословното състояние на децата от организираните детски колективи в област Добрич**

 **1. Обслужван контингент.**

|  |  |  |  |
| --- | --- | --- | --- |
| Общ бройгрупи | Общ бройдеца | От тях на възраст | В това число |
| 1-3 г. | 3-7 г. | Момчета | Момичета |
| 230 | 4703 | 528 | 4175 | 2400 | 2303 |

 **2. Данни за антропометричните показатели.**

 **А. Индивидуална оценка на ръста**

Според данните, получени от медицинските специалисти от детските заведения е измерен ръст на 4554 деца, от които:

- 4290 деца са включени в І гр. – норма, т. е. 94.20 %;

- 175 деца са включени във ІІ гр. – рискова, т. е. 3.84 %;

- 89 деца са включени в ІІІ гр. – патологични отклонения, т. е. 1.96 %.

 **Б. Индивидуална оценка на телесна маса**

При профилактичните прегледи е измерена телесната маса на 4457 деца, от които:

- 4107 деца са включени в І гр. – норма, т. е. 92.15 %;

- 223 деца са включени във ІІ гр. – рискова, т. е. 5.00 %;

- 127 деца са включени в ІІІ гр. – патологични отклонения, т. е. 2.85 %.

 **3. Изследване на физическата дееспособност.**

4535 деца са покрили нормите за физическата дееспособност за съответната възраст, което е 96.43 % от общия брой деца.

**4. Диспансерно наблюдение.**

Според данните, подадени от медицинските специалисти, обслужващи децата в здравните кабинети на организираните детски колективи, общият брой на диспансеризираните деца е 75. Диспансерното наблюдение се извършва, като се използва списъкът на болестите по Приложение № 8 към чл. 20, ал. 1 от Наредба № 8/03.11.2016 г. (Обн. ДВ бр. 92 от 2016 г., доп. - ДВ бр. 39 от 2021 г.) за профилактичните прегледи и диспансеризацията.

Най-голям е броят на диспансеризираните деца с диагноза Астма – 39 случая (52.00%) от общия брой диспансерно наблюдавани деца.

На второ място по честота са случаите с диагнози Епилепсия и Алергичен ринит – по 5 случая.

На трето място по честота са случаите с диагноза Вродена аномалия на сърдечна преграда – 4 случая.

Останалите деца, подлежащи на диспансерно наблюдение, са с диагнози: Вродени аномалии на нервната система и генерализирани разстройства в развитието – по 3 случая, Загуба на слух и Хроничен пиелонефрит – по 2 случая, Хепатобластом, Карцином на ляв бъбрек, Злокачествено новообразувание на окото и неговите придатъци, Злокачествено новообразувание на мозъка, Таласемия минор, Анемия, Захарна болест (диабет), Хиперфункция на хипофизата, Синдром на Кушинг, Мускулна дистрофия, Есенциална хипертония и Атрезия на хранопровода с трахеоезофагеална фистула – по 1 случай.

 **5. Регистрирани заболявания и аномалии при профилактичните прегледи на децата за учебната 2021/2022 г.**

Според данните на медицинските специалисти от здравните кабинети на детските градини в област Добрич общият брой на регистрираните заболявания и аномалии при профилактичните прегледи за учебната 2021/2022 г. на децата, посещаващи детски заведения е 428, от общ брой прегледани деца 4604. Разгледани по нозологични единици, както следва:

* Пневмония – 56 случая – на първо място от общия брой на регистрираните заболявания - 13.01 %;
* Затлъстяване – 55 случая – на второ място по регистрирани случаи – 12.85 %;
* Астма – на трето място по честота с 46 случая на регистрирани заболявания – 10.75 %;
* Алергичен ринит и Специфично забавяне в развитието – по 39 случая – на четвърто място по честота – 9.11 %;
* Хронични заболявания на тонзилите и аденоидни вегетации – 29 случая – на пето място по честота – 6.78 %;
* Специални симптоми и синдроми – 20 случая;
* Смущения в зрението – 17 случая;
* Хроничен бронхит – 12 случая;
* Вродени аномалии в т. ч. на сърдечно съдовата система – 11 случая;
* Нарушения на рефракцията и акомодацията, Гастрит и дуоденит и Гръбначни изкривявания – по 8 случая;
* Слепота и намалено зрение – 7 случая на регистрирани заболявания;
* Захарна болест (диабет) и Епилепсия, – по 6 случая;
* Плоско стъпало – 5 случая;
* Неврози – 3 случая;
* Злокачествени новообразувания, Болести на ухото и мастоидния израстък в т.ч. Глухота, Язва на стомаха и дванадесетопръстника и Остър и хроничен гломерулонефрит – по 2 случая;
* Олигофрения, Остър и хроничен пиелонефрит – по 1 случай.

През учебната 2021/2022 г. при профилактичните прегледи на децата са регистрирани още 43 заболявания с други диагнози.

В сравнение с предходната учебна година се наблюдава увеличаване на общия брой регистрирани случаи на заболяване при децата от детските градини в област Добрич, като през 2020 г. са 341 случая (7.22%), а през 2021 г. – 428 случая (9.30%). Забелязва се тенденция за увеличаване на регистрираните случаи на Пневмония – 56 случая през учебната 2021/2022 г. при отчетени 28 случая през предходната година, Астма 46 случая през учебната 2021/2022 г. при отчетени 14 случая през предходната година, Смущения в зрението – 17 случая през учебната 2021/2022 г. при отчетени 6 случая през предходната година, Хроничен бронхит – 12 случая през учебната 2021/2022 г. при отчетени 3 случая през предходната година, Специфично забавяне в развитието – 39 случая през учебната 2021/2022 г. при отчетени 35 случая през предходната година и Затлъстяване – 55 случая през учебната 2021/2022 г. при отчетени 51 случая през учебната 2020/2021 година.

**Анализ на здравословното състояние на учениците от област Добрич**

 **1. Обслужван контингент.**

|  |  |  |
| --- | --- | --- |
| Общбройпаралелки | Общ брой ученици | От тях на възраст |
| 7-14 г. | 14-19 г. |
|  |  | Момчета | Момичета | Момчета | Момичета |
| **754** | **14697** | **4733** | **4441** | **2748** | **2775** |

 **2. Данни за антропометричните показатели.**

 **А. Индивидуална оценка на ръста**

Според данните, получени от медицинските специалисти от училищата е измерен ръстът на 14606 ученика, като от тях:

- 12823 ученика са включени в І гр. - норма т. е. 87.79 %;

- 1156 ученика са включени във ІІ гр. - рискова т. е. 7.91 %;

- 627 ученика са включени в ІІІ гр. - патологични отклонения, т. е. 4.30 %.

 **Б. Индивидуална оценка на телесна маса**

Според данните получени от медицинските специалисти от училищата е измерено теглото на 14647 ученика, като от тях:

- 12735 ученика са включени в І гр.- норма, т. е. 86.94 %;

- 984 ученика са включени във ІІ гр. - рисково, т. е. 6.72 %;

- 928 ученика са включени в ІІІ гр. - патологични отклонения, т. е. 6.34 %.

**3. Изследване на физическа дееспособност.**

|  |  |  |  |
| --- | --- | --- | --- |
| Показател | Общ бр.ученици |  7-14 г. |  14-19 г. |
| момчета | момичета | момчета | момичета |
| Брой ученици, получили оценка над среден ( 3 ) | **14335** | **4607** | **4333** | **2695** | **2700** |
| Брой ученици, освободени от часовете по физическо възпитание | **133** | **30** | **49** | **25** | **29** |
| Брой ученици, включени в групи по ЛФК в училище | **11** | **4** | **1** | **2** | **4** |

Измерванията на показателите по физическа дееспособност са извършени от преподавателите по физическо възпитание.

**4. Диспансерно наблюдение.**

Общият брой на диспансеризираните ученици в област Добрич е 428.

Най-много са диспансеризирани с диагноза Астма – 146 ученика (34.11 %.) На второ място по брой са диспансеризираните ученици с диагноза Алергичен ринит – 81 ученика (18.93 %). На трето място – с диагноза Диабет – 48 ученика (11.21 %).

На диспансерно наблюдение подлежат още ученици със следните заболявания:

Епилепсия – 40 случая; Генерализирани разстройства в развитието – 27 случая; Есенциална хипертония – 19 случая; Юношески ревматоиден артрит – 13 случая; Намалено зрение на очите – 6 случая, Детска церебрална парализа и Вродени аномалии на сърцето – по 5 случая; Таласемия минор – 4 случая; Загуба на слух и Хроничен пиелонефрит – по 3 случая; Анемия, Автоимунен тиреоидит, Хипопитуитарзъм, Псориазис, Реактивни артропатии и Вродена аномалия на сърдечната преграда – по 2 случая; Вродено заболяване на сърдечно-съдовата система, Карцином на ляв бъбрек, Злокачествено новообразувание на съединителната и меки тъкани на долен крайник, Остра лимфобластна левкемия, Желязонедоимъчна анемия, неуточнена, Тромбоцитопения, неуточнена, Класическа фенилкетонурия, Хиперкинетични разстройства, Мускулна дистрофия, Хидроцефалия, Церебрална киста, Глаукома, Хроничен нефритен синдром, Бъбречнокаменна болест, Вродени аномалии на ухото, които причиняват увреждане на слуха и Атрезия на хранопровода с трахеоезофагеална фистула – по 1 случай.

**5. Регистрирани заболявания и аномалии при профилактичните прегледи на учениците за 2021/2022 г.**

Общият брой на регистрираните заболявания и аномалии при профилактичните прегледи на учениците от област Добрич за учебната 2021/2022 г. е 1307, от общ брой прегледани 13965 ученици. Разгледани по нозологични единици са, както следва:

* Затлъстяване – на първо място по честота, с регистрирани 567 случая – 43.38 %;
* Астма – на второ място по-честота, с регистрирани 116 случая – 8.88 %;
* Смущения в зрението – на трето място по честота, с регистрирани 94 случая на заболяване – 7.19 %;
* Диабет – на четвърто място, с регистрирани 50 случая на заболяване – 3.83 %;
* Пневмония – на пето място с регистрирани 46 случая – 3.52%;
* Алергичен ринит – 45 случая;
* Гръбначни изкривявания – 39 случая;
* Хронични заболявания на тонзилите и Нарушения на рефракцията и акомодацията – по 28 случая;
* Специфично забавяне в развитието – 27 случая;
* Хроничен бронхит – 23 случая;
* Слепота и намалено зрение – 22 случая;
* Епилепсия – 20 случая;
* Хипертонична болест – 17 случая;
* Гастрит и дуоденит – 16 случая;
* Специални симптоми и синдроми и плоско стъпало, придобито – по 13 случая;
* Болести на ухото и на мастоидния израстък в т.ч. Глухота и Вродени аномалии в т. ч. на сърдечно-съдовата система – по 12 случая;
* Болести на щитовидната жлеза – 11 случая;
* Остър ревматизъм и хронична ревматична кардиопатия – 9 случая;
* Болести на кръвта и кръвотворните органи – 8 случая;
* Неврози и Артропатии и сродни заболявания – по 6 случая;
* Язва на стомаха и дванадесетопръстника – 5 случая;
* Злокачествени новообразувания – 4 случая;
* Детска церебрална парализа, Остър и хроничен гломерулонефрит и Остър и хроничен пиелонефрит – по 3 случая;
* Олигофрения – 2 случая;
* Камъни в бъбрека и уретера и Късни последици от травми и отравяния – по 1 случай.

През учебната 2021/2022 г. при профилактичните прегледи на учениците са регистрирани още 57 заболявания с други диагнози.

В сравнение с предходната учебна година се наблюдава увеличение в броя на регистрираните заболявания при учениците, като през учебната 2020/2021 г. са регистрирани 1137 случая (8.52%), а през учебната 2021/2022 г. – 1307 случая (9.36%). Запазва се тенденцията затлъстяването да е на първо място по честота, като през учебната 2020/2021 г. са регистрирани 431 случая, а през учебната 2021/2022 г. – 567 случая. Затлъстяването ежегодно бележи известен ръст, особено при учениците от първи, седми и десети клас, което показва, че децата не се хранят здравословно, консумират повече въглехидрати, липсват в менюто пресни плодове, зеленчуци, витамини. Друга причина е намалената двигателна активност за сметка на времето прекарано пред компютъра и телевизора. През тази година на второ място по честота сред регистрираните заболявания е диагнозата Астма – 116 случая при 109 случая за предходната учебна година. Диагнозата Смущения в зрението е на трето място по честота сред регистрираните заболявания, като през учебната 2021/2022 г. са налице 94 случая при 96 случая през предходната година. На четвърто място по честота е Захарната болест (диабет) – 50 случая при 64 случая през предходната учебна година.

**Изводи:**

1. Данните, предоставени от медицинските специалисти по общини във връзка с изготвянето на анализа на здравословното състояние на децата и учениците от област Добрич, като цяло са непълни, поради липса на назначени медицински специалисти и разкрити здравни кабинети в част от детските градини и училищата на територията на областта, най-вече в община Добричка.
2. В сравнение с миналата учебна година, при извършените профилактични прегледи на децата и учениците са регистрирани по-голям брой заболявания.
3. Анализът на здравословното състояние на децата, посещаващи детските заведения в област Добрич показва, че най-много са новорегистрираните случаи на пневмония и затлъстяване, последвани от случаите на астма, алергичен ринит и специфично забавяне в развитието.
4. И през учебната 2021/2022 г. затлъстяването е на първо място по брой регистрирани случаи на заболяване при учениците в област Добрич, последвани от случаите на астма.
5. Наблюдава се растеж на регистрираните заболявания, подлежащи на диспансерно наблюдение в ученическа възраст. Най-голям е броят на диспансеризираните деца и ученици с диагноза Астма.
6. Остава актуален проблемът с регистрираните случаи на смущения в зрението и захарна болест (диабет) при учениците.

 **Препоръки към медицинските специалисти:**

1. За да се подобри обхватът на провежданите профилактични прегледи при децата и особено при учениците, следва да се информират всички родители и да се настоява за тяхното провеждане като се обясни необходимостта от тях.
2. Да бъдат включени в плановете за здравно-образователната дейност на медицинските специалисти в детските и учебните заведения обучения на теми “Профилактика на затлъстяването. Здравословно хранене”, “Профилактика на гръбначните изкривявания”, „Профилактика на астма“ и „Психично здраве“, съвместно със специалисти по темите и родителите на децата и учениците.
3. Да участват в изготвянето на седмичните менюта, с оглед осигуряване на организирано здравословно хранене на подрастващите в детските и учебни заведения.
4. Да участват активно при организирането и провеждането на спортни мероприятия с децата и учениците за преодоляване на проблема с наднорменото тегло.
5. Да участват при изготвянето на седмичните учебни разписания, с оглед спазване здравните изисквания за правилното протичане на учебния процес при най-малка степен на умора и опазване здравето на учениците, с цел профилактика на предотвратимите заболявания в ученическа възраст.

 **Препоръки към общинските администрации:**

1. Да направят всичко възможно за разкриване и оборудване на здравни кабинети в детските и учебни заведения и за назначаването на медицински специалисти при липса на такива, вкл. и в детските градини, в които са приети за отглеждане деца, навършили 2 години. С оглед придобиване на необходимите знания и създаване на правилни умения и навици от най-ранна възраст на подрастващите следва да съдействат за подобряване на здравното им образование, съобразно възрастта им и процеса на акселерация.

 2. Да следят за стриктно спазване на изискванията към обзавеждането, оборудването и факторите на средата в компютърните кабинети и към използваните технически средства, съгласно Наредба № 9 за здравно-хигиенните изисквания при използването на персонални компютри в обучението и извънучебните дейности на учениците, като медицинските специалисти активно да информират родителите и учениците за необходимостта от контрол на зрението един път годишно от лекар специалист по очни болести.

3. Да осигуряват пълноценно и здравословно хранене на подрастващите. Храненето на 2-годишните деца в детските заведения следва да отговаря на изискванията на Наредба № 2 за здравословно хранене на децата на възраст от 0 до 3 години в детските заведения и детските кухни.

4. Да съдействат активно за пълноценно използване на наличната спортна база, като същата се поддържа в добро състояние и се оборудва с подходящи уреди, както и да организират мероприятия за учениците в спортни секции и клубове по интереси, туризъм и спорт сред природата в извън учебно време.

5. Да подпомагат ръководствата на учебните заведения, които съвместно с педагозите и психолозите да провеждат в съответствие с конкретните условия, дейности за намаляване нивото на стрес и по психично здраве сред учениците по време на обучението.

6. Да съдействат на ръководствата на учебните заведения за осъществяване на здравно-образователни дейности, насочени към учениците и медицинските специалисти от здравните кабинети в училищата, при възможност с участието и на родителите за популяризиране препоръките за здравословно хранене и активна физическа дейност, с оглед превенция на хроничните незаразни болести.

В заключение трябва да се отбележи, ***че патологията в детската и ученическа възраст се увеличава.*** Най-честите заболявания от години са с неизменно челни позиции и само съвместните усилия на всички институции могат да доведат до постигането на добри резултати в превенцията на тези заболявания.

 Изготвил:

 Ивелина Младенова

 *Инспектор, отдел ДЗК*